
Ανακοίνωση ΑΣΕ για την Ημέρα Πανελλαδικής Δράσης, 1 Οκτωβρίου στο Δημόσιο
Δώστε λεφτά για μισθούς, υγεία και παιδεία! Καμία θυσία για τους πολέμους και τα κέρδη τους!
Ως ΑΣΕ  χαιρετίζουμε τα σωματεία και τους συλλόγους που συμμετείχαν  χθες 1 Οκτωβρίου στην Πανελλαδική  Ημέρα Δράσης,  ενάντια στην    πολιτική της Κυβέρνησης, αλλά και των υπόλοιπων κομμάτων που  συμφωνούν  με  τα σχέδια ΗΠΑ - ΝΑΤΟ   -ΕΕ για  πολεμική οικονομία,  ενώ οι ανάγκες των εργαζομένων για αξιοπρεπείς μισθούς,  οι δαπάνες για την Παιδεία και την Υγεία μπαίνουν στην πρέσα  γιατί θεωρούνται κόστος!
      Ένα μήνα μετά την έναρξη λειτουργίας των σχολείων τα προβλήματα στην Εκπαίδευση είναι εκρηκτικά! Ολοήμερα σχολεία που υπολειτουργούν, Μαθήματα Αισθητικής Αγωγής  (Μουσική, Θεατρική Αγωγή, Εικαστικά) που δε διδάσκονται από αντίστοιχες ειδικότητες!  Χιλιάδες μαθητές χωρίς Παράλληλη Στήριξη, Μηδενικές προσλήψεις σε τμήματα ΖΕΠ. 
Σε σχέση με  τις προσλήψεις της Β΄ φάσης  τα κενά σε εκπαιδευτικούς   στο Ν. Κοζάνης  παραμένουν  και έχουν ξεπεράσει κάθε προηγούμενο. Συγκεκριμένα με βάση τα κενά που δόθηκαν από τη  Διεύθυνση  Α/θμιας Εκπ/σης  στη Β΄φάση καλύφθηκαν  από τα 18 μόλις τα  9  στη Γενική Αγωγή,   για  49 κενά  παράλληλης στήριξης μόλις 15 προσλήψεις  και 6 προσλήψεις Ειδικού Βοηθητικού Προσωπικού (Ε.Ε.Π.) και Ειδικού Εκπαιδευτικού  Προσωπικού  (Ε.Ε.Π) για  17 κενά. 
  Η πραγματικότητα όμως σε ελλείψεις προσωπικού είναι πολύ χειρότερη καθώς  οι προτάσεις για παράλληλη  στήριξη, από την αρμόδια υπηρεσία  μέχρι και τον Ιούνιο ήταν 108, δηλαδή καλύφθηκαν συνολικά  μόλις τα 46  κενά από τα 108!  
Παρόμοια είναι και η κατάσταση σε Ε.Β.Π. και Ε.Ε.Π,   Όσον αφορά το   Ειδικό Δημοτικό Σχολείο Κοζάνης     παραμένουν τα κενά σε εκπαιδευτικούς Εικαστικών και Θεατρικής Αγωγής  καθώς οι ώρες  μοιράζονται με το Ειδικό Δημοτικό Πτολεμαΐδας   και μετά τη Β΄  φάση.  Να επισημάνουμε ότι το Ειδικό Δημοτικό Σχολείο παραμένει  εδώ και αρκετά χρόνια στον Τετράλοφο, 18 χιλιόμετρα από την πόλη της Κοζάνης, σε ακατάλληλο κτίριο.   Οξυμένο είναι το στεγαστικό πρόβλημα και σε δύο νηπιαγωγείο που στεγάζονται από το 2017 σε προκάτ, ενώ η πλειοψηφία των κτιρίων, όπως σε όλη τη χώρα  έχουν απαρχιωμένες υποδομές, χωρίς αντισεισμική θωράκιση αν και η  περιοχή μας είναι σεισμογενής. 
 Μέσα σ’ αυτή τις δυσμενείς εργασιακές συνθήκες εκπαιδευτικοί καλούνται να ζήσουν  με πετσοκομμένους μισθούς , με  τη συνολική κατάργηση του 13ου και του 14ου και με την ακρίβεια να εξανεμίζει το εισόδημα των εργαζομένων από τις πρώτες ημέρες.
 Από την άλλη το Υπουργείο Παιδείας και η κυβέρνηση αντί να αναλάβουν τις ευθύνες τους προχωρά στην αναθεώρηση του Συντάγματος με την άρση μονιμότητας και τους δημοσιονομικούς κόφτες,  στις αλλαγές στο  πειθαρχικό δίκαιο, την ένταση του  αυταρχισμού  και των  διώξεις, την απαξίωση και τη γραφειοκρατικοποίηση κάθε πλευράς της σχολικής ζωής και πραγματικότητας.  Δίνει πακτωλό χρημάτων για την πολεμική οικονομία  και τους επιχειρηματικούς ομίλους, ενώ για τους εργαζόμενους ισχύουν οι ίδιες δικαιολογίες, κοστολογημένα προγράμματα, αντοχές της οικονομίας, ευθύ κάλεσμα να μάθουμε να ζούμε με λιγότερα τη στιγμή που γύρω μας « χορεύουν τα δις τα οποία μάλιστα βγαίνουν από τη δική μας φορολογία
     Δυστυχώς οι παρατάξεις της ΔΑΚΕ και ΔΗΣΥ του ΣΕΠΕ Κοζάνης, καθώς και οι πλειοψηφίες της ΕΛΜΕ Κοζάνης   αρνήθηκαν την πρότασή μας για κινητοποίηση και η μόνη δράση στην οποία συμφώνησαν μεταξύ τους  και υλοποίησαν είναι η  συνάντηση  των ΔΣ των δύο Συλλόγων με την Περιφερειακή Διευθύντρια Α/θμιας και Β/θμιας Εκπ/σης Δυτικής Μακεδονίας.   Είναι στρατηγική των συγκεκριμένων παρατάξεων να καλλιεργούν τη λογική της ανάθεσης  για τη  λύση των προβλημάτων και να κρατάνε τους εκπαιδευτικούς μακριά από το σωματείο, μακριά από συλλογικούς αγώνες,   γιατί ουσιαστικά συμφωνούν με αυτή την πολιτική,  τους δημοσιονομικούς περιορισμούς κι ένα σωρό άλλα ζητήματα στα οποία έβαλαν πλάτη   όπως η  αξιολόγηση και η κατηγοριοποίηση σχολείων και εκπαιδευτικών. 
Οι εκπαιδευτικοί δεν θα μείνουμε θεατές της πολιτικής που τσακίζει τις ζωές και τα σχολεία μας.
Διεκδικούμε:
· Αυξήσεις 20% στους μισθούς, που να καλύπτουν τις τεράστιες απώλειες της προηγούμενης δεκαετίας και να αντιμετωπίζουν τη σημερινή ακρίβεια, την έκρηξη τιμών στα βασικά είδη και τη στέγαση.
· Αποκατάσταση του Μισθολογικού Κλιμακίου που χάθηκε με ευθύνη της κυβέρνησης Τσίπρα για την διετία 2016-2017, μέσω του μισθολογίου-κοροϊδία, που συνεχίζεται μέχρι σήμερα.
· Κατάργηση της εισφοράς 2% υπέρ ανεργίας, το οποίο επιβλήθηκε ως χαράτσι στους εργαζόμενους στο Δημόσιο, λες κι ευθύνονται οι ίδιοι για την ανεργία κι όχι οι επιχειρηματικοί όμιλοι που απολύουν, όταν πρέπει με αυτό τον τρόπο να εξασφαλίσουν τα κέρδη τους.
· Πλήρης αναγνώριση της προϋπηρεσίας όλων, ανεξάρτητα από σχέση εργασίας σε δημόσιο και ιδιωτικό τομέα.
· Αύξηση του αφορολόγητου στις 12 χιλιάδες ευρώ και 3 χιλιάδες για κάθε παιδί, ώστε να πάψει η λεηλασία του ήδη πετσοκομμένου εισοδήματός μας μέσω της φορολογίας.
· Μαζικές προσλήψεις μόνιμου προσωπικού, με προτεραιότητα στις υπηρεσίες που έχουν γονατίσει: στα σχολεία, τα νοσοκομεία, στους ΟΤΑ, τις Κοινωνικές Υπηρεσίες και την ασφάλιση. Μονιμοποίηση των συμβασιούχων.
· Όχι στην άρση της μονιμότητας και το «νέο» πειθαρχικό δίκαιο.
· Κανένας αναπληρωτής απολυμένος!
· Άμεση κάλυψη όλων των κενών!
· Tο ΥΠΑΙΘΑ  να πάρει πίσω την  απαράδεκτη Εγκύκλιο με την οποία υποχρεώνει τις Διευθύντριες – Προϊσταμένες των Νηπιαγωγείων να πάρουν πρωινό τμήμα. 
· [bookmark: _GoBack]Το ΥΠΑΙΘΑ να πάρει επίσης, πίσω τη νέα Εγκύκλιο για τις  σχολικές εκδρομές που απαιτεί τεράστια γραφειοκρατία και μεταφέρει   όλες τις ευθύνες νομικές και αστικές στους εκπαιδευτικούς
Λεφτά για τις ανάγκες του λαού και όχι για τα κέρδη των επιχειρηματικών ομίλων και τους πολεμικούς εξοπλισμούς.
Όλοι στον αγώνα για την ανατροπή της πολιτικής που θυσιάζει τις ανάγκες μας για τα κέρδη των λίγων.

                                                                                                                              Κοζάνη  2 0κτωβρίου 2026

